Ukážka z elektronickej knihy

BORN FOR THIS

Copyright © 2016 by Chris Guillebeau

All rights reserved.

This translation published by arrangement with Crown Business, an imprint of the Crown Publishing Group, a division of Penguin Random House LLC.

Slovak edition © 2017 Eastone Group, a. s.

Translation © 2017 Zuzana Močková Lorková

Z anglického originálu Born For This: How To Find The Work You Were Meant To Do, vydaného vydavateľstvom Penguin Random House v roku 2016, do slovenčiny preložila Zuzana Močková Lorková.

V roku 2017 vydalo vydavateľstvo Eastone Books, Bratislava.

Redakčné úpravy: Marianna Petrová

Korektúry: Silvia Bálintová

Layout: Studio Eastone

Tlač: Kasico, a. s.

www.eastonebooks.com

Všetky práva vyhradené. Okrem použitia ukážok na účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

ISBN 978-80-8109-594-8

Vytvorenie elektronickej verzie Dibuk, s. r. o., 2018

Pre Kennetha L. B. Dauera,

môjho brata a priateľa

Pustite sa do toho

Satirické noviny Onion označili jeden svoj článok titulkom: „Človek dokáže presvedčiť samého seba, že má prácu snov.“ Ako by sa dalo čakať od satirických novín, mysleli tým prácu deprimujúcu a nezaujímavú. Keď totiž človek nevidí inú možnosť, rozhodne sa, že sa mu naozaj páči. „Skvelé, že tu ostanem trčať ešte poriadne dlho,“ povie si.

Najlepšie satiry vychádzajú do určitej miery z reálneho života. Mnohí ľudia sú naozaj väzňami deprimujúcej práce a úniková cesta je v nedohľadne. Ak ostanete trčať na takom mieste poriadne dlho, máte zdanlivo iba dve možnosti: prispôsobiť sa, alebo urobiť kompromis.

V prvom prípade sa zmierite s tým, že inú možnosť nemáte, ostávate preto v deprimujúcej práci, ktorá vám vôbec neprináša radosť. Tretinu života trávite niečím, čo nemáte radi, ale nepodniknete žiadne kroky, aby ste niečo zmenili. Tento prípad nie je výnimočný a mnohí ľudia takto trpia. Nevidia iné možnosti, takže zmysel a cieľ života hľadajú po práci niekde inde.

V druhom prípade sa človek rozhodne žiť skromnejšie a vyberie si prácu, ktorá zabezpečí jeho základné potreby, ale nepohltí všetok jeho čas. Svoju prácu nezbožňujete, ale je fajn, pretože zbožňujete iné veci. Alebo máte prácu, ktorú zbožňujete, no nie veľmi dobre platenú, vnímate to však ako obetu za to, že vás jednoducho napĺňa.

Obe tieto možnosti nie sú nesprávne. Nás však nebudú zaujímať. Vy sa predsa nechcete prispôsobiť. Chcete nájsť prácu, ktorú budete zbožňovať,  a zároveň nechcete mať každý deň na večeru „vifonku“. Prečo by ste nemohli mať vysnívanú prácu?

Našťastie, môžete. Vďaka tejto knihe zistíte, že niektorí ľudia si dokážu takú prácu nájsť. Vyhrali kariérnu lotériu, no nie v dôsledku nejakej náhody. Možno vďaka svojej genialite, alebo využívali metódu pokusov a omylov, no našli prácu, ktorá im bola súdená a v tom spočíva zásadný rozdiel.

Táto kniha pomôže aj vám. Ukáže vám, že okrem spomínaných dvoch alternatív máte aj tretiu možnosť. Pozostáva z dvoch hlavných častí. V prvej časti si osvojíte teoretické poznatky, vďaka ktorým pochopíte, čo chcete a ako to dosiahnete. V druhej časti sa dozviete, ako to môžete zaviesť do svojho života prostredníctvom rôznorodých stratégií a taktík.

Poznatky z oboch častí sú maximálne praktické. Nie všetky sa dajú využiť vo vašom prípade, ale netrápte sa tým, toto je hrubá kniha. Vyberte si to, čo vás zaujíma, a sústreďte sa na to, pomocou čoho sa priblížite k svojim cieľom.

Okrem iného, táto kniha spochybní mnohé populárne názory o spôsobe nášho života a práci. Zistíte, že niektoré zo stereotypov o podobe práce snov sú pomýlené alebo jednoducho nesprávne. Našťastie, existuje lepšia cesta; cesta, ktorá vás privedie k práci, pre ktorú ste sa narodili, pre ktorú ste ako stvorení. Táto kniha vám ju pomôže nájsť.

DÔLEŽITÉ POJMY

Idem s vami meniť svet a moja kniha obsahuje pár nových slov a fráz, s ktorými ste sa ešte možno nestretli. Nech sa páči, niektoré z nich:

- Eskapológia: umenie úniku z práce alebo situácie, ktorá nenapĺňa vaše potreby

- Sériový reštart: koncept zmeny života a práce každých pár rokov

- Sebarealizácia: váš celkový pocit, keď robíte niečo, čo vám robí radosť

- Vedľajší projekt: peniaze, ktoré zarobíte pomimo hlavného úväzku

- Digitálne aktívum: zarábajúci projekt, ktorý existuje iba vo virtuálnom prostredí

- Zlatá horúčka: krátkodobá možnosť zarobiť veľkú hotovosť

- Zastrešujúca profesia: kariéra, pozostávajúca z viacerých pracovných pozícií a úloh, no spadajúca pod jednu oblasť

- Dúfam, že po prečítaní knihy si prostredníctvom týchto konceptov, ako aj mnohých iných, o ktorých sa dozviete, osvojíte novú slovnú zásobu, ale aj nový spôsob uvažovania o tom, ako žiť a pracovať.

CIELE NAŠEJ MISIE

Táto kniha vám nepovie, ako dať výpoveď v práci a pracovať sami na seba (takú som už napísal). Neexistuje univerzálny model dosiahnutia práce snov a nie všetci chceme pracovať sami na seba.

Hoci dostávate pravidelnú mzdu a nechcete rozbehnúť vlastné podnikanie, je dôležité, aby ste pochopili, že ste v podstate samostatne zárobkovo činná osoba. Nikoho netrápia vaše záujmy tak ako vás samých, mali by ste teda vynaložiť maximálne úsilie na prijatie rozhodnutia a nesenie zodpovednosti za vlastný úspech. Táto kniha vám vymedzí hranice oboch týchto oblastí. Hoci vôbec netúžite rozbehnúť vlastné podnikanie a ste absolútne spokojní s prácou pre bežného zamestnávateľa, existuje množstvo taktík a stratégií, vďaka ktorým sa toto povolanie môže stať pre vás prácou, pre ktorú ste sa narodili.

Na záver myslite, prosím, na to, že táto kniha vás má podnietiť k činnosti. Naučíte sa, prečo je dôležité robiť určité veci a využívať rôzne nástroje. Ak nemáte trpezlivosť čítať celú knihu, vyberte si niečo z mojich najobľúbenejších pasáží, ktoré uvádzam na nasledujúcej strane. Na dosiahnutie lepších výsledkov však nepreskočte pasáž o modeli radosť-peniaze-sebarealizácia, ktorá sa začína na strane 19. V celej knihe sa totiž budem k tomu modelu vracať.

- Ako mať viac peňazí: strany 123 – 125

- Ako si vždy a všade hľadať prácu: strany 155 – 157

- Ako vyriešiť kariérnu dilemu: strany 89 – 91

- Ako vylepšiť súčasnú prácu: strany 166 – 171

- Kedy je dobré dať výpoveď v práci: strany 67 – 68

- Ako mať lepšie platové podmienky a benefity: strany 172 – 173

- Ako zo záľuby spraviť prácu na plný úväzok: strany 128 a 129

- Ako byť ten najlepší šéf, akého ste kedy mali: strany 53 – 55

- Ako si budovať kariéru, keď máte množstvo záujmov a schopností: strany 206 – 209

- V nasledujúcich trinástich kapitolách predstavím omnoho viac stratégií a postupov. Každá z nich vám rôznym spôsobom pomôže uskutočniť obrovské zmeny a zásadné zlepšenia v kariére.

Ak čítate tieto riadky, myslím, že sa nechcete prispôsobiť a trpieť. Poďme spolu nájsť niečo omnoho lepšie.

Table of Contents

Titulná strana

Tiráž

Pustite sa do toho

1

2

3

4

5

6

7

8

9

10

11

12

13